### NN 94/2017 (20.9.2017.), Odluka o lokalnim porezima Općine Kravarsko

Općina Kravarsko

2193

Na temelju članka 20. stavka 1. Zakona o lokalnim porezima (»Narodne novine« broj 115/16) i članka 32. Statuta Općine Kravarsko (»Glasnik Zagrebačke županije«, br. 13/13) Općinsko vijeće Općine Kravarsko na 3. sjednici održanoj 8. rujna 2017. godine donosi

ODLUKU

O LOKALNIM POREZIMA OPĆINE KRAVARSKO

I. OPĆA ODREDBA

Članak 1.

Ovom Odlukom o lokalnim porezima (nastavno: Odluka) utvrđuju se:

• vrste lokalnih poreza Općine Kravarsko,

• visina stope prireza porezu na dohodak,

• visina stope poreza na potrošnju,

• visina poreza na kuće za odmor izrađena u kn/m²

• visina i način obračuna poreza na korištenje javnih površina

• prijenos ovlasti za utvrđivanje i naplatu pojedinih lokalnih poreza na Ministarstvo financija, Poreznu upravu.

II. VRSTE POREZA

Članak 2.

Općini Kravarsko pripadaju sljedeći porezi:

• Prirez porezu na dohodak,

• Porez na potrošnju,

• Porez na kuće za odmor

• Porez na korištenje javnih površina

Prirez porezu na dohodak

Članak 3.

Prirez porezu na dohodak plaćaju obveznici poreza na dohodak s područja Općine Kravarsko, sukladno odredbama Zakona o porezu na dohodak i podzakonskih akata kojima se uređuje porez na dohodak.

Članak 4.

Osnovicu za prirez poreza na dohodak čini ukupan iznos obračunatog poreza na dohodak.

Članak 5.

Prirez poreza na dohodak plaća se po stopi od 5% od utvrđene osnovice. Prirez na porez na dohodak uplaćuje se na žiro račun propisan Naredbom o načinu uplaćivanja prihoda proračuna, obveznih doprinosa te prihoda za financiranje drugih javnih potreba.

Članak 6.

Prirez porezu na dohodak ne plaća se na primanja koja se ne smatraju dohotkom i koja su oslobođena od plaćanja poreza na dohodak prema odredbama zakona i podzakonskih akata kojima se uređuje porez na dohodak.

Porez na potrošnju

Članak 7.

Porez na potrošnju plaća se na potrošnju alkoholnih pića (vinjak, rakiju i žestoka pića), prirodnih vina, specijalnih vina, piva i bezalkoholnih pića u ugostiteljskim objektima na području Općine Kravarsko.

Članak 8.

Obveznik poreza na potrošnju je pravna i fizička osoba koja pruža ugostiteljske usluge na području Općine Kravarsko.

Osnovica za obračun poreza na potrošnju je prodajna cijena pića (bez poreza na dodanu vrijednost).

Članak 9.

Porez na potrošnju plaća se po stopi od 3% od utvrđene osnovice u korist Proračuna Općine Kravarsko.

Članak 10.

Obračunsko razdoblje poreza na potrošnju je od prvog do posljednjeg dana u mjesecu.

Utvrđenu obvezu poreza na potrošnju za obračunsko razdoblje iz stavka 1. ovoga članka porezni obveznik iskazuje na Obrascu PP-MI-PO i predaje ga do 20. dana u mjesecu za prethodni mjesec.

Utvrđenu obvezu porezni obveznik dužan je platiti do posljednjeg dana u mjesecu.

Porez na kuće za odmor

Članak 11.

Porez na kuće za odmor plaćaju pravne i fizičke osobe koje su vlasnici kuća za odmor na području Općine Kravarsko.

Kućom za odmor smatra se svaka zgrada ili dio zgrade (stan) koji se koristi povremeno ili sezonski.

Porez na kuće za odmor ne plaća se na kuće za odmor koje se ne mogu koristiti zbog ratnih razaranja, prirodnih nepogoda (poplava, požar, potres i sl.) te starosti i trošnosti.

Porez na kuće na odmor ne plaća se na kuće za odmor za vrijeme dok su u njima smješteni prognanici i izbjeglice.

Porez na kuće za odmor ne plaća se na odmarališta u vlasništvu jedinica lokalne i područne (regionalne) samouprave koja služe za smještaj djece u dobi do 15 godina.

Kućom za odmor ne smatraju se gospodarske zgrade koje služe za smještaj poljoprivrednih strojeva, alata i slično.

Porez na kuće za odmor plaća se u iznosu od 15,00 kuna po četvornom metru korisne površine u korist proračuna Općine Kravarsko.

Članak 12.

Obveznik poreza na kuće za odmor mora nadležnom poreznom tijelu dostaviti podatke o kući za odmor koji se odnose na mjesto gdje se nalazi taj objekt te korisnu površinu, kao i podatke o poreznom obvezniku.

Podatke iz stavka 1. ovoga članka treba dostaviti do 31. ožujka godine za koju se utvrđuje porez na kuće za odmor.

Porez na kuće za odmor plaća se u roku od 15 dana od dana dostave rješenja o utvrđivanju toga poreza.

Porez na korištenje javnih površina

Članak 13.

Porez na korištenje javnih površina plaćaju fizičke i pravne osobe koje koriste javne površine za postavljanje objekata i naprava privremenog karaktera.

Članak 14.

Rješenje za postavljanje objekata, uređaja ili naprava privremenog karaktera izdaje Jedinstveni upravni odjel Općine Kravarsko.

Članak 15.

Porez na korištenje javnih površina utvrđuje se ovisno od vremena korištenja javne površine u godišnjem, mjesečnom ili dnevnom iznosu po m2, odnosno površini koja se koristi i to:

|  |  |
| --- | --- |
| – u godišnjem iznosu | 500,00 kuna/m2 |
| – u mjesečnom iznosu | 100,00 kuna/m2 |
| – u dnevnom iznosu | 20,00 kuna/m2. |

Članak 16.

Porez na korištenje javnih površina iz članka 15.:

– pod 1. plaća se u roku 15 dana od primitka rješenja

– pod 2. plaća se u roku 10 dana po isteku obračunskog razdoblja

– pod 3. plaća se na licu mjesta osobi ovlaštenoj od strane Jedinstvenog upravnog odjela.

III. PRIJENOS OVLASTI I NADLEŽNA POREZNA TIJELA

Članak 17.

Poslovi u vezi s utvrđivanjem i naplatom poreza na potrošnju i poreza na kuće za odmor povjeravaju se Ministarstvu financija, Poreznoj upravi.

Stvarno i mjesno nadležna ustrojstvena jedinica Porezne uprave Ministarstva financija je nadležno porezno tijelo za utvrđivanje i naplatu lokalnih poreza propisanih ovom Odlukom, osim poreza na korištenje javnih površina.

IV. PRIJELAZNE I ZAVRŠNE ODREDBE

Članak 18.

U pogledu zastare prava na utvrđivanje i naplatu prihoda od lokalnih poreza primjenjuje se odredbe Općeg poreznog zakona.

Postupak naplate prihoda od lokalnih poreza provodi se sukladno odredbama Općeg poreznog zakona i Ovršnog zakona.

Članak 19.

Ova Odluka stupa na snagu 1. listopada 2017. godine.

Do stupanja na snagu ove Odluke primjenjuje se Odluka o Općinskim porezima (»Narodne novine« 29/2002) i Odluka o izmjenama Odluke o općinskim porezima (»Glasnik Zagrebačke županije« br. 32-II/2015).

Članak 20.

Stupanjem na snagu ove Odluke prestaju važiti Odluke iz članka 19. stavka 2. ove Odluke.

Članak 21.

Sve što nije definirano ovom Odlukom regulirat će se Zakon o lokalnim porezima.

Članak 22.

Ova Odluka objavit će se u »Narodnim novinama« i »Glasniku Zagrebačke županije«.

Klasa: 410-01//17-01/04
 Urbroj: 238-17-17-03-01
 Kravarsko, 8. rujna 2017.

Predsjednik
 Općinskog vijeća
 Zdravko Horvačić, v. r.